钦定古今图书集成/明伦汇编/交谊典/第083卷 > 礼记 > 《曲礼》
## 钦定古今图书集成/明伦汇编/交谊典/第083卷 > 礼记 > 《曲礼》

儗人必于其伦。

〈注〉《儗》，犹比也。“伦”，犹类也。比大夫当于大夫，比士当于士。不以其类，则有所亵。〈集说〉蓝田吕氏曰：“‘儗人者，必以其德相似也；不相似则非伦矣。《孟子》称尧、舜，性之也；汤、武，身之也’。又禹、稷、颜回，易地则皆然；曾子、子思，易地则皆然，儗之得其伦也。”严陵方氏曰：“禹、稷、颜回，时固不同矣，孔子俱以为贤者，为其道之伦而儗之也；夷、惠、伊尹，迹固不同矣，孟子俱以为圣者，为其心之伦而儗之也。子夏以有若”似孔子，徒儗之以貌而已，然不知圣贤之德不伦也。公孙丑以管仲比孟子，徒儗之以位而已，然不知王霸之业不伦也。